
PARLAMENTUL ROMÂNIEI

CAMERA DEPUTAŢILOR

	Comisia juridică, de  disciplină  şi imunităţi
Nr. 31/1063 din 26.02.2009 

	Comisia pentru administraţie publică, amenajarea teritoriului şi echilibru ecologic
 Nr. 26/3007 din 12.02.2009


                                                                                                                          Plx- 638 / 2008                                                                                                                                                                  
BIROUL PERMANENT

AL

CAMEREI DEPUTAŢILOR

           
Vă înaintăm alăturat RAPORTUL COMUN asupra propunerii legislative pentru modificarea Legii arendării nr. 16/1994, trimisă spre dezbatere în fond, Comisiei juridice, de disciplină şi imunităţi şi Comisiei  pentru administraţie publică, amenajarea teritoriului şi echilibru ecologic cu adresa nr. Pl x- 683  din 4  noiembrie 2008, înregistrată sub nr.31/1063 din 7 noiembrie 2008, respectiv, sub nr.26/3007 din 2008.  
            
În raport de obiectul şi conţinutul său, ce vizează modificarea unei legi organice, propunerea legislativă face parte din categoria legilor organice.
        PREŞEDINTE                                   VICEPREŞEDINTE                                                                                                                                                                                                            

                     Daniel Buda                                             Ionel PALĂR



PARLAMENTUL  ROMÂNIEI

CAMERA DEPUTAŢILOR

                                                                                                                     Pl - x 683/2008
RAPORT  COMUN
asupra propunerii legislative pentru modificarea 

Legii arendării nr. 16/1994

În conformitate cu prevederile art. 95  din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi  şi Comisia pentru administraţie publică, amenajarea teritoriului şi echilibru ecologic  au fost sesizate spre dezbatere, în fond, cu propunerea legislativă pentru modificarea Legii arendării nr. 16/1994, trimisă cu adresa nr. Pl-x 683 din 4 noiembrie 2008 şi înregistrată cu nr.31/1063 din 7 noiembrie 2008 şi, respectiv, sub nr.26/ 3007 /2008. 

     Potrivit prevederilor art. 75 din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este  Cameră decizională.
     Senatul, în calitate de primă Cameră sesizată, a respins  propunerea legislativă, în şedinţa din 29 octombrie 2008.

     Consiliul Legislativ, prin avizul nr. 645 din 9.05.2008, a avizat favorabil  propunerea legislativă, cu observaţii şi propuneri.  

Guvernul, prin punctul de vedere transmis cu adresa nr. 2375 din 29.09.2008, precum şi cu adresa nr. 629/DRP din 12.02.2009, nu susţine adoptarea acestei iniţiative legislative.  În punctul de vedere se precizează faptul că, pe fond, modificările propuse sunt în mare parte redundante şi nu aduc clarificări în aplicarea legii, iar pe formă, nu respectă normele de tehnică legislativă pentru elaborarea actelor normative stabilite prin legea nr. 24/2000.
Propunerea legislativă are ca obiect de reglementare modificarea şi completarea Legii arendării nr. 16/1994, cu modificările şi completările ulterioare, prin stabilirea unor reglementări care să vizeze „înregistrarea contractelor de arendă în Registrul agricol care este în fiinţă şi se află în utilizarea tuturor consiliilor locale”, „armonizarea reglementării de la art. 13 din Legea nr. 16/1994 cu aceea din Legea nr. 20/2008 privitoare la alin. (2) şi (5) ale art. 6 din modelul contractului de arendare aflat la Anexa Legii nr. 223/2006” precum şi „armonizarea reglementării de la art. 21 din Legea nr. 16/2004 cu prevederile modelului de contract, atât pentru a uşura accesibilitatea părţilor la reglementările în această materie, dar şi pentru a le oferi posibilitatea legitimă de a-şi exprima propria voinţă, nealterată ori restricţionată în orice fel, într-un cadru uniform reglementat”.



În conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei pentru administraţie publică, amenajarea teritoriului şi echilibru ecologic au examinat propunerea legislativă mai sus menţionată în şedinţa din 11 februarie 2009, iar membrii Comisiei juridice, de disciplină şi imunităţi au examinat iniţiativa legislativă în şedinţa din 25 februarie 2009.
În urma dezbaterilor, membrii celor două Comisii, au luat act de faptul că, în condiţiile în care obligaţia de înregistrare a contractelor de arendare ar reveni exclusiv arendaşului, acesta ar putea determina prin voinţa lui exclusivă nulitatea contractului, deci practic soarta contractului ar fi lăsată la dispoziţia acestuia. De asemenea, referitor la înregistrarea contractului în termen de 15 zile de la data predării bunurilor arendate, observăm faptul că arendaşul, după momentul executării contractului şi implicit al predării bunurilor arendate, ar putea determina nulitatea contractului, prin neînregistrarea acestuia, astfel încât acesta nu va mai fi un contract valabil. Astfel, situaţia arendatorului, prin simpla voinţă a arendaşului ar deveni mult mai dificilă pentru că el nu se va mai putea prevala de existenţa contractului pentru a face dovada drepturilor sale.
Având în vedere cele constatate, membrii celor două comisii au hotărât, cu unanimitate de voturi, să întocmească Raport de respingere a propunerii legislative pentru modificarea Legii arendării nr. 16/1994.
     La dezbateri au fost prezenţi, din totalul de 25 membri ai Comisiei juridice, de disciplină şi imunităţi, 18 deputaţi, iar din totalul celor 30 de membri ai Comisiei pentru administraţie publică, au fost prezenţi 25 deputaţi.
     În raport cu obiectul şi conţinutul reglementării, propunerea legislativă face parte din categoria legilor organice.

   PREŞEDINTE ,                                   VICEPREŞEDINTE,

Daniel BUDA                                          Ionel PALĂR 
SECRETAR,                                          SECRETAR,

          Gabriel ANDRONACHE                              Attila KORODI
Consilier,                                                                                                            Şef serviciu,
Dr. George Cucu                                                                                                Sofia Chelaru








                   Expert, Roxana Feraru

